PASKAIDROJUMA RAKSTS

1.PRIEKŠLIKUMA KONTEKSTS

•Priekšlikuma pamatojums un mērķi

Komisija jau vairākus gadu desmitus veic aizņēmumu un aizdevumu operācijas, lai aizdevumu veidā sniegtu finansiālu palīdzību atbalsta saņēmējvalstij. Aizņēmumu un aizdevumu operācijas tiek garantētas no Savienības budžeta un ietilpst plašākā budžeta izpildes tvērumā. Vispārīgi noteikumi šādām operācijām ir izklāstīti 220. pantā Regulā (ES, Euratom) 2018/1046 (“Finanšu regula”), kurā noteikts, ka Komisija pamataktā var būt pilnvarota Savienības vai Euratom vārdā aizņemties attiecīgās summas un tās tālāk aizdot atbalsta saņēmējām dalībvalstīm vai trešām valstīm saskaņā ar nosacījumiem, kas piemērojami aizņēmumiem. Naudas plūsmas starp aizņemtajiem līdzekļiem un aizdevumiem ir savstarpēji saskaņotas. Tas nozīmē, ka tirgus operāciju pamatā ir izmaksas vajadzības, un tas ierobežo iespēju plānot dažādas aizņēmumu operācijas saskaņā ar labākajām tirgus iespējām un strukturēt termiņus, lai sasniegtu vislabākās izmaksas.

Ukrainas finansējuma vajadzībām ir nepieciešama izmaksu ziņā lietderīga, elastīga un finansiāli stabila līdzekļu piesaiste un izmaksa, integrējot visas finansējuma vajadzības, tostarp NextGenerationEU (“NGEU”). Ir ārkārtīgi svarīgi, lai šis finansējums tiktu organizēts, izmantojot vienotu finansēšanas metodi, kas ļauj vienlaikus apmierināt dažādas politikas vajadzības. Tāpēc ir jāgroza Regula (ES, Euratom) 2018/1046, lai diversificētas finansēšanas stratēģiju, ko pašlaik īsteno attiecībā uz aizņēmumiem saskaņā ar Lēmumu (ES, Euratom) 2020/2053, noteiktu par pamatmetodi aizņēmumu operāciju īstenošanai. Šī stratēģija ir ļāvusi 2022. gadā sekmīgi piesaistīt līdzekļus neatmaksājamam atbalstam un aizdevumiem saskaņā ar Regulu (ES) 2021/241 un vairākām citām ES rīcībpolitikām.

Tas ļaus Komisijai finansēt palīdzību Ukrainai saskaņā ar ierosināto regulu, ar ko izveido instrumentu atbalsta sniegšanai Ukrainai, izmaksu ziņā lietderīgā, elastīgā un finansiāli drošā veidā, lai nodrošinātu visu to Savienības programmu paralēlo finansēšanu, kuras ir atkarīgas no aizņēmumiem. Diversificētās finansēšanas stratēģijas piemērošanas jomas paplašināšana pārsniedz Ukrainas finansējuma vajadzības un būtu pieejama visām turpmākajām programmām. Tas ļaus Komisijai izmantot infrastruktūru, kas nodrošina integrētu finansējuma plānošanu un saziņu ar tirgiem.

Ja nebūtu šādas vienotas finansēšanas metodes, Komisijai būtu jāturpina atsevišķi finansēt dažādas finansiālās palīdzības programmas. Tas radītu izmaksas un sarežģījumus, jo dažādās finansiālā atbalsta programmas pretendētu uz ierobežotu skaitu finansējuma iespēju. Tas sadrumstalotu Savienības aizņēmumu piedāvājumu un samazinātu likviditāti un investoru interesi par atsevišķajām programmām. Tāpēc visas finansiālās palīdzības finansēšana, izmantojot vienotu finansēšanas metodi, uzlabotu Savienības obligāciju likviditāti, to pievilcību un izmaksu lietderību.

Diversificētas finansēšanas stratēģija ir finansēšanas metode, ar kuras palīdzību, lai sasniegtu politikas mērķus, finansēšanas darījumi tiek organizēti atbilstīgi finanšu saistību ierobežojumiem, kas apstiprināti pamataktos. Diversificētas finansēšanas stratēģijas īstenošana nemaina finanšu saistības, kas izriet no aizņēmumiem. Tas nodrošina Komisijai lielāku elastību attiecībā uz to, kā Savienība piesaista resursus, emitējot obligācijas.

Diversificētas finansēšanas stratēģijas kā vienotas finansēšanas metodes izmantošana ļaus Komisijai atdalīt atsevišķu finansēšanas darījumu grafiku un termiņu no atbalsta saņēmējiem veiktajām izmaksām. Likviditātes kopfonds, ko finansē, emitējot īstermiņa finansējumu (ES parādzīmes), ļauj Komisijai organizēt maksājumus saskaņā ar regulāru un saskaņotu grafiku neatkarīgi no konkrētā ilgtermiņa obligāciju emisijas laika. Tas ļauj veikt maksājumus atbalsta saņēmējiem neatkarīgi no izmaksas laikā dominējošajiem tirgus apstākļiem un ļauj izvairīties no nepieciešamības piesaistīt fiksētas summas svārstīgos vai nelabvēlīgos apstākļos. Finansiālās palīdzības programmas darbības laikā radītās neto saistības ir pilnībā saskaņotas ar kompensācijas aktīviem (neatmaksātās summas, kas pēc termiņa beigām vēl jāatmaksā saskaņā ar aizdevumiem). Pamatojoties uz to, tiek ievēroti LESD 310. panta 1. punktā noteiktie budžeta neitralitātes un budžeta līdzsvara principi. Izmaksas pilnībā sedz atbalsta saņēmēji, pamatojoties uz vienotu izmaksu sadalījuma metodiku, kas nodrošina izmaksu pārredzamu un proporcionālu sadalījumu. Saskaņā ar Finanšu regulas 220. panta 5. punkta e) apakšpunktu atmaksas saistības būtu jāsedz finansiālās palīdzības saņēmējiem.

Likviditātes kopfonds būtu jāuztur tādā līmenī, kas ļautu Komisijai segt visas paredzamās izejošās naudas plūsmas īstermiņā, pamatojoties uz stabilu likviditātes prognozēšanas spēju. Liela, labi nodrošināta likviditātes rezerve, kas spēj pārvaldīt izmaksas ilgā laikposmā, ļauj diversificētas finansēšanas stratēģijai darboties bez citiem risinājumiem, kas būtu vajadzīgi, lai novērstu īslaicīgu naudas iztrūkumu.

Lai atbalstītu diversificētās finansēšanas stratēģijas visveiksmīgāko īstenošanu, Komisijai, cik vien iespējams, būtu jānodrošina pastāvīga klātbūtne tirgū un šajā nolūkā jāīsteno visi nepieciešamie darījumi, kuru mērķis ir panākt pēc iespējas labākas finansēšanas izmaksas un veicināt darījumus ar Savienības un Euratom parāda vērtspapīriem. Tam ir izšķiroša nozīme, lai atbalstītu visplašākā investoru loka aktīvu iesaistīšanos Savienības parāda instrumentu tirgos.

Lai īstenotu diversificētas finansēšanas stratēģiju, ir jāievēro vienots noteikumu kopums attiecībā uz visām aizņēmumu un aizdevumu programmām, kuru pamatā ir šī stratēģija. Finanšu regulai kā vienotam noteikumu kopumam attiecībā uz ES budžeta izpildi vajadzētu būt minēto noteikumu pamatam.

Pēc šā Finanšu regulas grozījuma stāšanās spēkā Komisija pieņems un īstenos plašāku pārvaldības sistēmu, riska pārvaldības procedūras un izmaksu sadalījuma metodiku.